Okresná prokuratúra Lučenec 
F. Lehára 12, 984 80 Lučenec 1

Sp. zn. : 3 Pv 529/12/6606	Lučenec, 17.12.2012
EEČ : 2-47-157-2012

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno d Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Lučenec
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 25.7.2012  v ranných hodinách odcudzil z kukuričného poľa v katastri mesta XXXXX  v blízkosti železničnej stanice ŽSR na  pozemku č. 4013/3 celkove 30 ks kukuričných šúľkov, čím pre firmu XXXXX s.r.o. XXXXX, spôsobil škodu vo výške 4,50 €, 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník OO PZ SR vo Fiľakove  uznesením zo dňa 2.10.2012  pod číslom ORP-1261/FI-LC-2012  vzniesol obvinenie XXXXX,  pre prečin krádeže podľa § 212 odsek 2 písmeno d) Trestného zákona,  na tom skutkovom základe, ktorý je uvedený vo výrokovej časti tohto uznesenia. 
 
V prípravnom konaní  boli  vypočutí obv. XXXXX  ako aj právny zástupca poškodenej firmy XXXXX, ďalej boli zadovážené príslušné listinné dôkazy, správy o povesti a odpis z RT. 

Obvinený vo svojej výpovedi uviedol, že  sa k  trestnej činnosti kladenej mu za vinu v plnom rozsahu priznáva  a dáva súhlas na podmienečné zastavenie trestného stíhania. Súčasne uviedol, že časť odcudzenej kukurice  mu bola krátko po čine odňatá príslušníkmi PZ a vrátená poškodenému a časť kukurice, ktorú stihol predať mu odňatá nebola, avšak jej hodnotu vo výške 3,00 € uhradil poškodenému. 

Právny zástupca poškodenej firmy XXXXX uviedol, že  kukurica v počte 10 ks bola obvinenému príslušníkmi PZ odňatá a následne vrátená poškodenému a časť odcudzených šúľkov v počte 20 ks vrátená nebola  a preto si uplatňuje škodu vo výške 3,00 €. Z pripojených listinných dokladov vyplýva, že obvinený XXXXX dňa 27.11.2012 vyplatil v pokladni firmy XXXXX sumu 3,00 € z titulu náhrady spôsobenej škody. 

Po skončení skráteného vyšetrovania predložil poverený príslušník   PZ  spis s návrhom na podmienečné zastavenie trestného stíhania. Preskúmaním vyšetrovacieho spisu som zistil, že  obvinený sa k trestnej činnosti v plnom rozsahu priznal, spôsobená škoda bola uhradená a vyslovil súhlas s podmienečným zastavením trestného stíhania. 

Zo spisového materiálu vyplýva, že v osobe obvineného sa jedná o páchateľa, ktorý v období posledných 10 rokov súdne trestaný nebol. Doposiaľ súdne trestaný nebol a v mieste bydliska požíva priemernú povesť.

Podľa § 216  odsek 1 Trestného poriadku v konaní o prečine, za ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného v prípravnom konaní podmienečne zastaviť trestné stíhanie, keď sa obvinený k trestnému činu priznal, nahradil škodu, resp. urobil opatrenia smerujúce k náhrade škody,  pokiaľ bola trestným činom spôsobená a vzhľadom na osobu páchateľa, s prihliadnutím na jeho doterajší život a okolnosti prípadu, možno dôvodne takéto rozhodnutie považovať za dostačujúce. Pri prečine podľa § 212 odsek 2  Trestného zákona horná hranica zákonom stanovenej trestnej sadzby neprevyšuje päť rokov, obvinený sa k trestnej činnosti priznal, s podmienečným zastavením trestného stíhania vyslovil súhlas.  

Vzhľadom na vyššie  uvedené skutočnosti mám za to, že v danom prípade sú splnené všetky podmienky odôvodňujúce postup podľa § 216 odsek 1 Trestného poriadku. V súlade s § 216 odsek 2 Tr. por. som určil  obvinenému,   skúšobnú dobu v trvaní 12 ( dvanásť)  mesiacov, ktorá začína plynúť odo dňa  právoplatnosti tohto rozhodnutia. V prípade, ak obvinený nebude viesť v priebehu skúšobnej doby riadny život, bude sa v trestnom stíhaní pokračovať (§ 217 odsek 1 Trestného poriadku).

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ľubomír Víťaz
prokurátor